Hommikumaine arhitektuur Tallinnas  Eesti Arhitektuurimuuseumis saab 26. aprillini vaadata väljapanekut "MEGACITY NETWORK. Korea kaasaegne arhitektuur". Näitusega jõuab Eestisse esmakordselt Aasia "arhitektuurihüppe" teema. Korea arhitektuur on tugevate rahvusvaheliste mõjutustega, kuid mõistel "avalik ruum" on seal mõnevõrra erinev tähendus kui Euroopas. Rotermannis esinevad kuusteist arhitekti, igaüks oma kahe parima projektiga. Kõik ehitised asuvad Koreas ning on valminud viimase kümne aasta jooksul. Näitus on koostatud Korea Arhitektuuriinstituudis, kuraatoriks Sung Hong Kim.